
                         GRAD ZAGREB
GRADSKA ČETVRT TREŠNJEVKA - SJEVER
                     Vijeće Mjesnog odbora 
                       „Dr. Ante Starčević“

KLASA: 024-08/23-003/1969
URBROJ: 251-13-11-16/003-23-3
Zagreb, 5. listopad 2023.
Z A P I S N I K

sa 31. sjednice Vijeća Mjesnog odbora „Dr. Ante Starčević“, održane 5. listopada 2023. s početkom u 19,00 sati, u prostoru Mjesne samouprave „Dr. Ante Starčević“, Ulica Dragutina Golika 44.

Nazočni članovi Vijeća: Mislav Zlatarić, Matea Orešković, Simona Ivanković, Valerije Bagadur, Maja Ogrizek, Andrea Gostl, Zvjezdana Cikota

Predsjednik Vijeća Mjesnog odbora „Dr. Ante Starčević“ utvrđuje da je na sjednici nazočno 7 od ukupno 7 članova Vijeća, pa Vijeće može pravovaljano raspravljati i odlučivati.
Predsjednik predlaže verifikaciju Zapisnika sa 30. sjednice. Vijeće JEDNOGLASNO prihvaća Zapisnik sa 30. sjednice. 

Predsjednik predlaže
D n e v n i   r e d

	1. Prijedlog zaključka o Planu potreba za aktivnostima, programima i projektima unapređenja kvalitete
         života građana 
     2. Aktualna problematika 
     3. Pitanja, prijedlozi i obavijesti
     
koji je JEDNOGLASNO prihvaćen.

Ad. 1 Prijedlog zaključka o Planu potreba za aktivnostima, programima i projektima unapređenja
          kvalitete života građana

Predsjednik otvara raspravu, u kojoj sudjeluju svi članovi vijeća, zaključuje raspravu.
Vijeće Mjesnog odbora „Dr. Ante Starčević“ JEDNOGLASNO donosi 

Z  A   K  L  J  U  Č  A  K

1. Vijeće Mjesnog odbora „Dr. Ante Starčević“ planira osigurati sredstva u ukupnom iznosu od 4.000,00 € za Plan potreba za aktivnostima, programima i projektima unapređenja kvalitete života građana u 2024. godini.
2. Ovaj Zaključak dostavlja se Vijeću Gradske četvrti Trešnjevka - sjever.

Ad. 2 Aktualna problematika
           

Predsjednik izvješćuje članove Vijeća o:
a) Obzirom da je uređivanje parkirališta ispred Ulice Dragutina Golika 32 i 34 u tijeku, tražit ćemo da se broj parkirnih mjesta za taksiste smanji na dva, što je po mišljenju svih vijećnika sasvim dovoljno, čime se oslobađa najmanje četiri parkirna mjesta za stanovnike na tim adresama
b) Ponovno se postavilo pitanje uvođenja parkiranja sa naplatom, što je tražio i prethodni sastav Vijeća, ali nije prihvaćeno. Prijedlog ovog saziva je provođenje ankete među građanima mjesnog odbora pa odlučiti po rezultatima, te će se do slijedeće sjednice osmisliti način provođenja ankete.
c) Prijedlog predstavnika stanara Ulice Dragutina Golika 32 da se, u suradnji sa Mjesnim odborom Ljubljanica, krene u ozbiljnu akciju oko parkirališta na uglu Ulice Matka Baštijana i Ulice Dragutina Golika (nalazi se na njihovom terenu, ali zemljopisno bliže nama) na način da se uputi zajednički zahtjev prema Vijeću Gradske četvrti Trešnjevka - sjever, te da se na navedenom prostoru napravi ili parking zona sa naplatom ili barem oslobodi jedan dio (od postojeća tri) za slobodno parkiranje. 
Svi tereni su gotovo potpuno prazni u popodnevnim satima.
d) Ponovno se postavlja pitanje parkiranja u Hanamanovoj na dijelu livade. Traži se mogućnost okomitog parkiranja na dijelu već ionako uništene livade. Obzirom da se radi o zelenoj zoni, potrebno je napraviti prometnu studiju te pokrenuti zahtjev za promjenu namjene za tih metar-dva livade. 
e) Članica Vijeća Andrea Gostl informira da je za Biokovsku 4 dobivena odluka (pozitivno mišljenje) za izgradnju boksova za spremnike.
f) Potpredsjednica Matea Orešković iznosi primjedbe umirovljenica koje su došle na dežurstvo i žale se da se prozori ne daju otvoriti, da je sve razbijeno, da grla od žarulja izazivaju kratki spoj pa žarulje stalno pregorijevaju i izbija struja kad se mijenjaju žarulje.
g) Članica Vijeća Simona Ivanković podsjeća na pitanje neispravnih ventila na radijatorima što će se prijaviti domaru da se promijeni prije zime, jer inače ponovno neće biti grijanja u prostoru mjesnog odbora.
h) Član vijeća Valerije Bagadur iznosi informaciju o dobivenom poslu i moli članove vijeća za pomicanje svakog drugog termina sjednice na neki drugi dan ili sat kasnije. Dogovoreno je  da će to biti  nakon što se utvrde termini.
i) Ponovno postavlja upit za terasu iznad garaža, jer u katastru piše da je gradsko pa mu Mateja pojašnjava da se promjene iz knjige položenih ugovora ne upisuju u katastar automatski već na zahtjev, te da su sve garaže privatizirane i stoji uputa od prošli puta – za uređenje se moraju pobrinuti suvlasnici.
j) Predsjednik upoznaje članove sa zahtjevom za sadnju drveća i vijeće smatra da je potrebno odgovoriti na taj zahtjev, te poslati prijedloge i to: zamjena svog drveća srušenog u oluji, sadnja pokraj instaliranih klupica po parkovima i uz staze plus sadnja drvoreda brzorastućeg drveća u Hanamanovoj kod livade, a usput se napominje da bi bilo dobro tamo instalirati dječji park. Na taj prijedlog predsjednik dodaje da je taj dio po GUP-u buduća prometnica. Svi se slažu da brzorastuće drveće i instalacija montažnih elemenata za park, neće i ne može ugroziti izgradnju buduće prometnice, a do tada bi prostor dobio na uporabnoj i estetskoj vrijednosti, čak i sa već spomenutim prostorima za parkiranje automobila na dijelu livade.
k) Na kraju se sa primjedbom javila i članica Vijeća Zvjezdana Cikota koja je upozorila da još nisu raščišćene grane popadale od nevremena i da jablani stoje jako ukoso čime su potencijalno ugroženi građani, te da bi ih trebalo porezati ili barem skratiti.

Ad. 3 Pitanja, prijedlozi i obavijesti

Predloženi termin nove sjednice je 2.11. u 19. sati, a dežurstvo bi bilo uobičajeno, prvi ponedjeljak u mjesecu, odnosno 6.11. u 19.00 sati.
Daljnjih posebnih prijedloga za ovu točku dnevnog reda nije bilo.

Sjednica Vijeća završila je u 19.50 sati.

                                                                                                                PREDSJEDNIK VIJEĆA
                                                                                                                     MJESNOG ODBORA
                                                                                                                 „DR. ANTE STARČEVIĆ“
ZABILJEŽILA
[bookmark: _GoBack]                                                                                                                       Mislav Zlatarić, v. r.
Maja Ogrizek

